བར་སྐབས་ཀྱི་སྤྱི་ཚོགས་ནང་གཞི་རྩ་ནས་བཅོས་སྒྱུར་གཏོང་དགོས་པར་བསམ་མཁན་མང་པོ་ཞིག་གི་ངོར།རྒྱུ་མཚན་གྱི་ཐོག་ནས་དཔྱད་པ་བྱ་རྒྱུ་རང་ལུགས་སུ་བསྟེན་དུས་ཆོས་དད་འགོག་རྒྱུ་དེ་སླེབས་བསྡད་ཀྱི་ཡོད།ཆོས་ལ་ངོ་རྒོལ་ཤུགས་ཆེ་བྱེད་པའི་ཕ་རན་སིའི་གསར་བརྗེ་ནི་དཔེ་མཚོན་གསལ་པོ་ཞིག་ཡིན།གསར་བརྗེ་དེས་ཡུ་རོབ་མུན་སེལ་གྱི་ཐད་བསམ་ཚུལ་གསར་པ་མང་པོ་ཞིག་བྱིན་ཡོད།ཆོས་ལ་དགག་བྱ་བྱེད་པ་དེར་སྤྱི་ཚོགས་ཀྱི་གལ་ཆེའི་ཁྱད་ཆོས་ཤིག་ཀྱང་ལྡན་པ་སྨོས་མི་དགོས།ཆོས་ལུགས་ནི་རྙིང་ཞེན་ཅན་དང་།སྲོལ་རྒྱུན་གྱིས་བཅིངས་པ།ལམ་སྲོལ་རྙིང་པ་དང་དེ་དག་གི་ཉེས་སྐྱོན་ཀུན་གྱི་རྐྱེན་རྩ་ཡིན་པར་བརྩི་བཞིན་ཡོད།མི་ལོ་ཉིས་བརྒྱ་ལྷག་ཙམ་གྱི་ལོ་རྒྱུས་འདིའི་ཤུལ་དུ།ནུབ་ཕྱོགས་སུ་དབང་ཤུགས་ཆེ་ཤོས་ཀྱི་བསམ་ཡོད་ཅན་གྱི་མི་སྣ་དང་བཅོས་སྒྱུར་བྱེད་པོ་མང་པོ་ཞིག་གིས་ཆོས་ལུགས་ནི།འགྲོ་བ་མིའི་ཐར་པའི་ལམ་ཞིག་ཏུ་མ་བརྩིས་པར་འཕེལ་རྒྱས་ཀྱི་འགོག་རྐྱེན་ཞིག་ཏུ་བལྟས་ཡོད་པ་ལྟ་བུར་སྣང་།དུས་རབས་ཉི་ཤུ་པའི་ནང་།ཆོས་དང་མ་འབྲེལ་བའི་ལྟ་བ་ཤུགས་ཆེ་ལྡན་པའི་མ་ཁེ་སིའི་རིང་ལུགས་ཀྱིས་ཆོས་ནི་དུག་རེད་ཅེས་ཡོངས་གྲགས་སུ་སྐྱོན་བརྗོད་ཀྱང་བྱས།དེ་ཡ་ང་བའི་མཇུག་འབྲས་སུ།དམར་པོའི་སྲིད་གཞུང་དེ་དག་གིས་དཔུང་ཤུགས་ཆེན་པོས་འཛམ་གླིང་གི་ཡུལ་གྲུ་གང་སར་ཆོས་ལུགས་ཐོག་བཙན་གནོན་བཏང་ཡོད།